HR
9.3.2023.
Službeni list Europske unije
L 71/1
II.
(Nezakonodavni akti)
UREDBE DELEGIRANA UREDBA KOMISIJE (EU) 2023/511 оd 24. studenoga 2022.
o dopuni Uredbe (EU) br.
575/2013 Europskog parlamenta i Vijeća o regulatornim tehničkim standardima za izračun iznosa izloženosti ponderiranih rizikom subjekata za zajedničko ulaganje u skladu s pristupom koji se temelji na mandatu (Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije, uzimajući u obzir Uredbu (EU) br.
575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i o izmjeni Uredbe (EU) br. 648/2012 (1), a posebno njezin članak 132.a stavak 4. treći podstavak, budući da: (1)
Kako bi se izbjegla neopravdana varijabilnost kapitalnih zahtjeva među institucijama i kako bi pristup koji se temelji na mandatu bio funkcionalan u situacijama kad nema dovoljno informacija, potrebno je odrediti metodu za izračun iznosa izloženosti ponderiranog rizikom subjekta za zajedničko ulaganje (CIU) u skladu s pristupom koji se temelji na mandatu za slučajeve u kojima se iznos izloženosti ponderiranog rizikom ne može izračunati zbog nedostatka ulaznih podataka.
(2)
Ako CIU sklapa transakcije izvedenicama i ako su odnosna imovina izvedenica ili odnosni rizik pozicija u izvedenicama nepoznati, institucije ne mogu odrediti trošak zamjene pozicija, a time ni vrijednost svoje izloženosti.
U tom slučaju, institucije bi trebale temeljiti svoje izračune na zamišljenom iznosu pozicije u izvedenici, koji bi obično bio poznat i bio bi najbolji pokazatelj veličine pozicije, čime bi se utvrdila približna vrijednost vrijednosti izloženosti.
(3)
Ako politika ulaganja CIU-a ne isključuje sklapanje transakcija izvedenicama, ali ne uključuje dovoljno informacija kako bi se odredilo sadržava li odnosna imovina bilančnu izloženost ili izvanbilančnu izloženost, ne može se isključiti mogućnost da je takva izloženost složena.
Stoga je tu izloženost potrebno uključiti u izračun iznosa izloženosti ponderiranih rizikom izloženosti CIU-a.
(4)
Ako politika ulaganja ne pruža dovoljno informacija o vrijednosti izloženosti takve pozicije, ne može se isključiti da je vrijednost izloženosti puni zamišljeni iznos pozicije u izvedenici.
(5)
Ako se u politici ulaganja ne utvrđuje zamišljeni iznos pozicije u izvedenici, da bi se osigurao dovoljno razborit pristup, taj bi iznos trebalo izvesti iz najvećeg zamišljenog iznosa izvedenica koji je dopušten na temelju politike ulaganja.
(1) SL L (176, 27.6.2013., str. 1.).